Maqsuda Vorisova: Iqtisodiyotda davlatning asosiy tartibga soluvchilik rolini yanada mustahkamlash zarur

“Ijtimoiy yo‘naltirilgan iqtisodiyotda davlatning asosiy tartibga soluvchilik rolini yanada mustahkamlash zarur, deb hisoblaymiz” – deyiladi nomzodning dasturida.
Dasturga ko‘ra, mazkur vazifani amalga oshirishda quyidagilarni amalga oshirish reja qilinmoqda:
— umumxalq ahamiyatiga ega iqtisodiyot tarmoqlarining boshqaruvida davlat ishtirokini mustahkamlash;
— har bir insonning birlamchi hayotiy ehtiyojlariga yetadigan iste'mol savatchasi qiymatini belgilash, shu asosda yashash minimumini qonuniy jihatdan mustahkamlash;
— oziq-ovqat mahsulotlari va kundalik ehtiyojdagi boshqa tovarlarni ishlab chiqarish sohasida davlat tomonidan tartibga solish choralarini qonuniy jihatdan mustahkamlash;  
— hududlarning barqaror rivojlanishi uchun davlat daromadlarini teng va adolatli taqsimlash, hududiy dasturlarni amalga oshirish uchun davlat budjeti, boshqa ichki va tashqi manbalardan qo‘shimcha moliyaviy resurslarni safarbar etish;
— muayyan hududlarga import tovarlarini olib kirganlik uchun bojxona to‘lovlaridan tushgan mablag‘larning bir qismini mahalliy budjetlarga yo‘naltirish, shu orqali import o‘rnini bosadigan ishlab chiqarishlarni rivojlantirish bo‘yicha maxsus tuman va shahar investitsiyaviy fondlarini yaratish.
Vorisova 13 oktyabr kuni Xorazm viloyatida saylovoldi tashviqotini olib bordi.